ไทย-มองโกเลีย ร่วมสร้างประวัติศาสตร์ เปิดเวทีเจรจาร่วมทางการค้าระหว่างกัน
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ร่วมลงนามบันทึกความเข้าใจว่าด้วยการจัดตั้งคณะกรรมการร่วมทางการค้าไทย-มองโกเลีย กับนางบัตต์เซตเสก บัตมุนห์ รัฐมนตรีว่าการกระทรวงการต่างประเทศมองโกเลีย พร้อมเปิดเวทีการประชุมคณะกรรมการร่วมทางการค้า (JTC) ไทย-มองโกเลีย ซึ่งถือเป็นครั้งแรกในประวัติศาสตร์ โดยมองโกเลียเป็นเจ้าภาพ จัดขึ้นที่กระทรวงการต่างประเทศ กรุงอูลานบาตาร์ ประเทศมองโกเลีย รองนายกรัฐมนตรีและรัฐมนตรีว่าการกระทรวงพาณิชย์ กล่าวว่า การจัดตั้งคณะกรรมการร่วมทางการค้า จะมีส่วนสำคัญที่ทำให้ความสัมพันธ์ระหว่างสองประเทศแน่นแฟ้นยิ่งขึ้น เชื่อว่ามูลค่าการค้าระหว่างกันจะเพิ่มขึ้นจาก 55 ล้านเหรียญสหรัฐ เป็น 100 ล้านเหรียญสหรัฐ หรือราว 3,600 ล้านบาท เป็นอย่างน้อยใน 5 ปีจากนี้ รวมทั้งช่วยกระตุ้นให้มูลค่าการลงทุนระหว่างสองประเทศเพิ่มขึ้นโอกาสนี้ ได้นำภาคเอกชนไทยเดินทางมาพบกับนักธุรกิจของมองโกเลีย พร้อมเจรจาการค้าการลงทุนระหว่างกัน รวมทั้งเชิญชวนนักลงทุนจากมองโกเลียไปลงทุนในประเทศไทยและเชิญชวนนักท่องเที่ยวชาวมองโกเลียเดินทางมาเยือนประเทศไทยด้วย